Conor glo vas in herontmoeting met Floyd | Netwerk24
19 Mei 2020 12:37
Conor McGregor en Floyd Mayweather pak mekaar in die bokskryt in 2017. Foto: Getty Images
Conor McGregor is vas oortuig hy en Floyd Mayweather se paaie gaan weer in die bokskryt kruis.
Die Ierse gemengde-geveg-kunstenaar is onlangs deur die voormalige swaargewigkampioen Mike Tyson geloof vir sy boksvaardighede. McGregor het in reaksie op Twitter gesê 'n herontmoeting met Mayweather is "onvermydelik" en dat sake dié keer anders sal verloop.
McGregor en Mayweather het mekaar die eerste keer in 2017 gepak in die lonendste beroepsgeveg in die geskiedenis. Die Amerikaner was in die tiende ronde in Las Vegas baas.
Hy het destyds gesê dit was sy laaste proesel mededingende boks en hy het onlangs herhaal hy sal nie terugkeer na die sport nie. Hy het egter die deur oopgelaat vir 'n herontmoeting met McGregor en dit beskryf as "vermaak en sake" eerder as boks.
Maar staan McGregor 'n kans in 'n herontmoeting met die onoorwonne voormalige wêreldkampioen? Die meeste aanhangers glo Mayweather het net met McGregor gespeel en verwag meer van wat hy die vorige keer uitgedeel het.
Die moontlikheid van 'n tweede geveg tussen die supersterre is debatteerbaar, maar albei sal waarskynlik weer 'n yslike betaaldag verwelkom.